CELEX: 32021D0625
Language: da
Date: 2021-04-14 00:00:00
Title: Kommissionens afgørelse (EU, Euratom) 2021/625 af 14. april 2021 om oprettelse af nettet af primary dealere og fastsættelse af kriterierne for at komme i betragtning til lead og co-lead manager-mandater til syndikerede transaktioner med henblik på Kommissionens lånoptagelsesaktiviteter på Unionens og Det Europæiske Atomenergifællesskabs vegne

16.4.2021   
               
               
                  DA
               
               
                  Den Europæiske Unions Tidende
               
               
                  L 131/170
               
            
         KOMMISSIONENS AFGØRELSE (EU, Euratom) 2021/625
         af 14. april 2021
         om oprettelse af nettet af primary dealere og fastsættelse af kriterierne for at komme i betragtning til lead og co-lead manager-mandater til syndikerede transaktioner med henblik på Kommissionens lånoptagelsesaktiviteter på Unionens og Det Europæiske Atomenergifællesskabs vegne
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til traktaten om oprettelse af Det Europæiske Atomenergifællesskab,
         under henvisning til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget (1), og
         ud fra følgende betragtninger:
         
                     (1)
                  
                  
                     For at afhjælpe de økonomiske og sociale konsekvenser af covid-19-krisen er Kommissionen ved afgørelse (EU, Euratom) 2020/2053 (2) blevet bemyndiget til på Unionens vegne at låne op til 750 000 mio. EUR i 2018-priser på kapitalmarkederne. I henhold til Rådets forordning (EU) 2020/2094 (3) skal disse lån finansiere genopretningen efter covid-19-krisen. Unionen vil yde tilbagebetalingspligtig og ikketilbagebetalingspligtig støtte inden for rammerne af forskellige programmer og navnlig støtte offentlige investeringer og reformer inden for rammerne af den genopretnings- og resiliensfacilitet, der blev oprettet ved Europa-Parlamentets og Rådets forordning (EU) 2021/241 (4).
                  
               
                     (2)
                  
                  
                     Kommissionen har allerede beføjelse til på Unionens vegne at fungere som låntager på kapitalmarkederne for at finansiere lån med henblik på den finansielle bistand, der ydes i henhold til Rådets forordning (EU) nr. 407/2010 (5), Rådets forordning (EF) nr. 332/2002 (6) og Europa-Parlamentets og Rådets afgørelser om mikrofinansiel bistand til forskellige lande på grundlag af en tilførsel, jf. navnlig Rådets forordning (EF, Euratom) nr. 480/2009 (7), Europa-Parlamentets og Rådets afgørelse (EU) 2020/701 (8) og Rådets forordning (EU) 2020/672 (9).
                  
               
                     (3)
                  
                  
                     Kommissionen er ved Rådets afgørelse 77/270/Euratom (10) desuden blevet bemyndiget til at låne midler på kapitalmarkederne på vegne af Det Europæiske Atomenergifællesskab (Euratom) til finansiering af bestemte investeringsprojekter inden for kernekraftindustrien i medlemsstaterne og i visse tredjelande i Central- og Østeuropa.
                  
               
                     (4)
                  
                  
                     I henhold til finansforordningens artikel 282, stk. 3, fandt bestemmelserne i finansforordningens afsnit X vedrørende finansiel bistand anvendelse fra 1. januar 2021.
                  
               
                     (5)
                  
                  
                     Der vil ske en storstilet lånoptagelse på kapitalmarkederne, og der vil ske hyppige udstedelser. Kapitalmarkedernes absorptionskapacitet er begrænset. Som følge heraf skal tilrettelæggelsen af finansieringstransaktionerne være fleksibel. I lyset heraf er det nødvendigt for Kommissionen at øge sin kapacitet til at trække på et kompetent og kvalificeret net af kreditinstitutter med henblik på primær placering af gældsværdipapirer, fremme af sådanne placeringer og i givet fald ydelse af relevante finansielle tjenesteydelser såsom rimelig markedsrådgivning og rimelige markedsoplysninger.
                  
               
                     (6)
                  
                  
                     Primary dealere, der får adgang til nettet, har ret til at deltage i Kommissionens auktioner med henblik på lånoptagelse på kapitalmarkederne. Fastsættelsen af kriterierne for at komme i betragtning baseres på erfaringerne med udvælgelsen af kreditinstitutter inden for rammerne af de eksisterende programmer for finansiel bistand. Der trækkes også på bedste praksis hos statslige og supranationale udstedere.
                  
               
                     (7)
                  
                  
                     For at sikre en smidig og effektiv gennemførelse af lånoptagelses- og gældsforvaltningsaktiviteterne bør der gælde ordninger vedrørende nettet af primary dealere for alle Kommissionens lånoptagelsesaktiviteter.
                  
               
                     (8)
                  
                  
                     Kreditinstitutterne bør have ret til medlemskab af nettet af primary dealere, hvis de opfylder kriterierne for at komme i betragtning. Disse kriterier har til formål at sikre en effektiv udførelse af funktionen som primary dealere, navnlig kvalificeret gennemførelse af markedsoperationer og overholdelse af tegningsgarantiforpligtelserne. I den forbindelse er det vigtigt, at de primary dealere, der kan komme i betragtning, kan påvise en solid organisatorisk struktur, professionel og forvaltningsmæssig kapacitet, betydelig markedsaktivitet i forbindelse med tegningsgaranti for statslige og supranationale obligationsudstedelser samt overholdelse af de relevante lovgivningsmæssige rammer, navnlig med hensyn til Unionens tilsynsmæssige krav (11) og tilsynet hermed (12). I overensstemmelse med princippet om gennemsigtighed bør disse kriterier og afgørelser om godkendelse af et kreditinstitut som primary dealer offentliggøres i Den Europæiske Unions Tidende.
                  
               
                     (9)
                  
                  
                     Medlemskab af net af primary dealere, der forvaltes af en medlemsstat eller en supranational udsteder, giver kreditinstituttet ret til at deltage i den pågældende udsteders auktioner over offentlige gældsbeviser. Regelmæssig og aktiv deltagelse i statslige eller supranationale auktioner er en pålidelig måde at påvise erfaringer med forvaltning af offentlige gældsbeviser. Kriterierne for at komme i betragtning som medlem af Unionens net af primary dealere bør derfor være betinget af medlemskab af mindst én medlemsstats eller én europæisk supranational udsteders net af primary dealere eller mekanisme for primary dealere.
                  
               
                     (10)
                  
                  
                     Når primary dealere har fået adgang til nettet af primary dealere, bør de have tilladelse til at bære titlen »medlem af Den Europæiske Unions net af primary dealere« og at deltage i alle auktioner over Unionens og Euratoms gældsværdipapirer. Disse dealere bør købe et vægtet minimumsgennemsnit af de mængder, der udbydes på auktion, og bør overholde visse indberetningsforpligtelser.
                  
               
                     (11)
                  
                  
                     Disse primary dealere bør også overholde de generelle vilkår og betingelser for deltagelse i nettet af primary dealere, navnlig medlemmernes rettigheder, tilsagn og forpligtelser, årlig revurdering, indberetningsforpligtelser samt regler om kontrol, suspension af medlemskab, udelukkelse fra og mulighed for at trække sig ud af nettet af primary dealere.
                  
               
                     (12)
                  
                  
                     Udstedelsen af gældsværdipapirer inden for rammerne af de lånoptagelsesprogrammer, der er omhandlet i betragtning 3 og 4, gennemføres i tillæg til auktionerne gennem syndikering eller private placeringer. Til det formål udpeger Kommissionen med henblik på hver lånetransaktion de kreditinstitutter, der opfylder de fastlagte krav for at komme i betragtning i forbindelse med syndikerede transaktioner og private placeringer.
                  
               
                     (13)
                  
                  
                     De medlemmer af nettet af primary dealere, som køber en højere vægtet gennemsnitlig procentdel af de mængder, der udbydes på auktion, end krævet for at blive medlem af nettet af primary dealere og som har en tilstrækkelig andel af Unionens og Euratoms gældsværdipapirer på det sekundære marked, bør kunne komme i betragtning til at fungere som lead og co-lead managere for syndikerede transaktioner. Denne gruppe af dealere bør også forpligte sig til at fremme likviditeten af Unionens og Euratoms gældsværdipapirer gennem market making-aktiviteter, sikre rimelig rådgivning og rimelige markedsoplysninger til Kommissionen og fremme Unionens og Euratoms udstedelser sammen med investorer.
                  
               
                     (14)
                  
                  
                     De opgaver, der er forbundet med rollerne som lead og co-lead managere, bør betragtes som finansielle tjenesteydelser som omhandlet i kapitel 1, afsnit 2, punkt 11.1, litra j), i bilag I til forordning (EU, Euratom) 2018/1046. Udpegelsen af primary dealere, der kan komme i betragtning som medlemmer af syndikatet med henblik på en specifik udstedelsestransaktion, bør derfor baseres på en procedure med forhandling uden forudgående offentliggørelse af en udbudsbekendtgørelse. Denne procedure bør omfatte fremsendelse af en anmodning om forslag til dealere, der kan komme i betragtning, og evaluering af de forslag, Kommissionen modtager.
                  
               
                     (15)
                  
                  
                     I betragtning af at Kommissionens forventes at anvende kapitalmarkederne meget hyppigt, er det nødvendigt at oprette en smidig, hurtig og effektiv mekanisme til udpegelse af banker som lead og co-lead managere for syndikerede transaktioner. Det er derfor nødvendigt at skabe et rimeligt og gennemsigtigt grundlag for at begrænse anmodningen om forslag til en undergruppe af de primary dealere, der kan komme i betragtning til deltagelse i syndikater. Denne yderligere udvælgelse er nødvendig for at afveje behovet for konkurrence i udbudsproceduren for tjenesteydelser til støtte for syndikatet mod behovet for en effektiv forberedelse af tidsfølsomme transaktioner og for at undgå overlapning af primary dealernes bestræbelser på at byde ind på mandater til syndikater. Denne udvælgelse af banker bør baseres på kvalitative og kvantitative kriterier vedrørende den påviste kapacitet hos de primary dealere, der kan komme i betragtning, til at støtte statslig og supranational udstedelse på det primære og det sekundære marked, samt deres evne til at udbrede gældsværdipapirer til investorer. Denne proces bør også skabe en rotationsordning, der sikrer lige muligheder for deltagelse af alle de primary dealere, der kan komme i betragtning.
                  
               
                     (16)
                  
                  
                     Under hensyntagen til behovet for at beskytte Unionens finansielle interesser bør der fastsættes regler for at sikre, at medlemmerne af nettet af primary dealere opfylder de i denne afgørelse fastsatte forpligtelser og andre relevante gældende bestemmelser, navnlig de generelle vilkår og betingelser. Det Europæiske Kontor for Bekæmpelse af Svig (OLAF) bør involveres i tilsynet hermed, når det er relevant.
                  
               
                     (17)
                  
                  
                     De lånoptagelses- og gældsforvaltningsaktiviteter, der finder sted gennem offentlige institutioner og via elektroniske platforme, indebærer ikke udvælgelse af finansielle modparter. Denne afgørelse bør derfor ikke finde anvendelse på dem —
                  
               VEDTAGET DENNE AFGØRELSE:
         KAPITEL 1
         
            GENSTAND, ANVENDELSESOMRÅDE OG DEFINITIONER
         
         
            Artikel 1
            Genstand og anvendelsesområde
            
               1.   Ved denne afgørelse oprettes et net af primary dealere, og der fastsættes kriterier for at komme i betragtning til medlemskab og procedurebestemmelser for udvælgelsen af dets medlemmer samt disses rettigheder og forpligtelser.
            
            
               2.   Denne afgørelse finder anvendelse på alle Kommissionens lånoptagelses- og gældsforvaltningsaktiviteter på Unionens og Euratoms vegne, hvor Kommissionen udvælger private finansielle modparter.
            
         
         
            Artikel 2
            Definitioner
            I denne afgørelse forstås ved:
            
                        1)
                     
                     
                        »auktion«: Unionens og Euratoms udstedelse af gældsværdipapirer på grundlag af konkurrerende bud via en auktionsplatform på det primære marked
                     
                  
                        2)
                     
                     
                        »lånoptagelsesprogrammer«: Unionens og Euratoms programmer, der omfatter låneaktiviteter på de finansielle markeder, navnlig den finansielle bistand, der er vedtaget i henhold til forordning (EU) nr. 407/2010, forordning (EF) nr. 332/2002 og Europa-Parlamentets og Rådets afgørelser om mikrofinansiel bistand til forskellige lande på grundlag af en tilførsel i henhold til forordning (EF, Euratom) nr. 480/2009 eller afgørelse (EU) 2020/701 samt Rådets forordning (EU) 2020/672, Euratomprogrammet inden for rammerne af afgørelse 77/270/Euratom og lånoptagelse på grundlag af artikel 5 i afgørelse (EU, Euratom) 2020/2053.
                     
                  
                        3)
                     
                     
                        »kreditinstitut«: kreditinstitut som defineret i artikel 4, stk. 1, nr. 1), i Europa-Parlamentets og Rådets forordning (EU) nr. 575/2013 (13)
                        
                     
                  
                        4)
                     
                     
                        »gældsværdipapirer«: gældsbeviser og/eller kortfristede finansielle instrumenter såsom statsgældsbeviser samt alle andre finansielle instrumenter udstedt af Unionen og/eller Euratom
                     
                  
                        5)
                     
                     
                        »medlemmer af nettet af primary dealere«: alle kreditinstitutter, der opfylder kriterierne for at komme i betragtning i artikel 4 og er opført på den i artikel 11 omhandlede liste
                     
                  
                        6)
                     
                     
                        »europæisk supranational udsteder«: Europarådets Udviklingsbank, den europæiske finansielle stabilitetsfacilitet, den europæiske stabilitetsmekanisme, Den Europæiske Investeringsbank og Den Nordiske Investeringsbank
                     
                  
                        7)
                     
                     
                        »tilknyttet selskab«: enhver enhed, der tilhører samme gruppe som defineret i artikel 2, nr. 12, i direktiv 2002/87/EF (14).
                     
                  
         
            Artikel 3
            Oprettelse af nettet af primary dealere
            Unionens net af primary dealere (»nettet af primary dealere«) er en gruppe af kreditinstitutter, der kan komme i betragtning til at deltage i følgende af Kommissionens lånoptagelses- og gældsforvaltningsaktiviteter:
            
                        a)
                     
                     
                        placering af gældsværdipapirer på de primære kapitalmarkeder, navnlig gennem auktioner og syndikerede transaktioner
                     
                  
                        b)
                     
                     
                        fremme af likviditeten af Unionens og Euratoms gældsværdipapirer på de finansielle markeder
                     
                  
                        c)
                     
                     
                        tilvejebringelse af rimelig rådgivning og rimelige markedsoplysninger til Kommissionen
                     
                  
                        d)
                     
                     
                        fremme og udvikling af placeringen af Unionens og Euratoms gældsværdipapirer.
                     
                  
         KAPITEL 2
         
            MEDLEMSKAB AF NETTET AF PRIMARY DEALERE
         
         
            Artikel 4
            Kriterier for at komme i betragtning til medlemskab af nettet af primary dealere
            De kreditinstitutter, der opfylder følgende kriterier, kan komme i betragtning til medlemskab af nettet af primary dealere:
            
                        a)
                     
                     
                        er en retlig enhed, der er etableret og har sit hovedkontor i Unionen eller i et land inden for Det Europæiske Økonomiske Samarbejdsområde
                     
                  
                        b)
                     
                     
                        har bemyndigelse til at udøve virksomhed som kreditinstitut i Unionen, jf. Europa-Parlamentets og Rådets direktiv 2013/36/EU (15), og er under tilsyn af en kompetent EU-myndighed og
                     
                  
                        c)
                     
                     
                        er medlem af et europæisk statsligt eller supranationalt net af primary dealere, der er oprettet med henblik på at fungere som modpart for en medlemsstat eller en europæisk supranational udsteder. Med henblik på denne afgørelse skal et europæisk net af europæiske statslige eller supranationale primary dealere være en af følgende enheder:
                        
                                    i)
                                 
                                 
                                    et net, en gruppe eller et organiseret system af finansielle institutioner, der er udpeget af en statslig eller supranational udsteder til at fungere som modpart inden for rammerne af forvaltningen af offentlig gæld, og hvis medlemskab typisk indebærer deltagelse i udstedelse af offentlige værdipapirer gennem auktioner
                                 
                              
                                    ii)
                                 
                                 
                                    en mekanisme for primary dealere, der i alt væsentligt svarer til det net, den gruppe eller det organiserede system, der er omhandlet i nr. i).
                                 
                              
                  
         
            Artikel 5
            Forpligtelser
            Medlemmerne af nettet af primary dealere skal forpligte sig til at:
            
                        a)
                     
                     
                        købe et vægtet minimumsgennemsnit på 0,05 % af de mængder, Unionen og/eller Euratom udbyder på auktion på halvårlig basis i overensstemmelse med bilagets del A
                     
                  
                        b)
                     
                     
                        overholde forpligtelsen til over for Kommissionen hver måned præcist, rettidigt og fuldstændigt at indberette de handlede mængder af Unionens og Euratoms gældsværdipapirer i overensstemmelse med det harmoniserede indberetningsformat for handel på det sekundære europæiske marked for statsobligationer, som underudvalget vedrørende EU-statsobligationsmarkeder under Den Europæiske Unions Økonomiske og Finansielle Udvalg har oprettet. Kvaliteten af indberetningen skal vurderes regelmæssigt, og resultatet meddeles den interesserede primary dealer. Den pågældende primary dealer underrettes, hvis de meddelte oplysninger ikke er nøjagtige
                     
                  
                        c)
                     
                     
                        forelægge en underskrevet kopi af de generelle vilkår og betingelser for primary dealere i Den Europæiske Union
                     
                  
                        d)
                     
                     
                        sikre, at de handelstilladelser, der gives til deres handelspersonale, revurderes hvert kvartal og er lovligt i kraft
                     
                  
                        e)
                     
                     
                        overholde markedspraksis og -etik, navnlig følgende
                        
                                    i)
                                 
                                 
                                    Primary dealere skal overholde de adfærdsregler og højeste standarder inden for den markedspraksis, der finder anvendelse på deres transaktioner vedrørende papirer med fast afkast i EUR.
                                 
                              
                                    ii)
                                 
                                 
                                    Kommissionen vil evaluere de primære forhandleres adfærd under gennemførelsen af syndikerede transaktioner og andre gældsforvaltningsoperationer, hvad angår parathed, markedsneutralitet samt korrekt og effektiv gennemførelse.
                                 
                              
                                    iii)
                                 
                                 
                                    Enhver primary dealer underretter straks Kommissionen om eventuelle sager, som en kompetent myndighed i en medlemsstat har indledt vedrørende den pågældendes aktiviteter som kreditinstitut. Enhver primary dealer underretter Kommissionen om enhver foranstaltning eller afgørelse, der er truffet som følge af sådanne sager.
                                 
                              
                                    iv)
                                 
                                 
                                    Enhver primary dealer underretter straks Kommissionen, hvis den pågældende eller et af dennes tilknyttede selskaber dømmes for en strafferetlig handling, herunder skatteunddragelse, eller er genstand for administrative eller disciplinære sanktioner eller udelukkes fra en brancheorganisation i en medlemsstat.
                                 
                              
                                    v)
                                 
                                 
                                    Primary dealere og deres tilknyttede selskaber anvender foranstaltninger til bekæmpelse af hvidvask af penge og finansiering af terrorisme i overensstemmelse med gældende nationale love og administrative bestemmelser og gældende EU-ret. Hvis en kompetent myndighed i en medlemsstat konstaterer mangler vedrørende bekæmpelse af hvidvask af penge eller finansiering af terrorisme eller pålægger sanktioner for hvidvask af penge eller finansiering af terrorisme, underretter den straks Kommissionen herom og giver meddelelse om de afhjælpende foranstaltninger.
                                 
                              
                                    vi)
                                 
                                 
                                    En primary dealer undgår at indgå transaktioner vedrørende Unionens og Euratoms gældsværdipapirer, som involverer modparter, der er registreret eller etableret i et land, der er medtaget på EU-listen over ikkesamarbejdsvillige skattejurisdiktioner, eller som er udpeget som et højrisikotredjeland i henhold til artikel 9, stk. 2, i direktiv (EU) 2015/849 og opført i delegeret forordning (EU) 2016/1675, eller som rent faktisk ikke overholder Unionens eller internationalt anerkendte skattestandarder for gennemsigtighed og udveksling af oplysninger eller overtræder sanktionsordninger, navnlig restriktive foranstaltninger i henhold til artikel 215 i TEUF.
                                 
                              
                  
                        f)
                     
                     
                        behandle alle oplysninger fra Kommissionen fortroligt.
                     
                  
         
            Artikel 6
            Generelle vilkår og betingelser
            
               1.   De generelle vilkår og betingelser finder anvendelse på alle Kommissionens lånoptagelses- og gældsforvaltningsaktiviteter inden for rammerne af lånoptagelsesprogrammerne i henhold til denne afgørelse.
            
            
               2.   I de generelle vilkår og betingelser fastsættes følgende i henhold til denne afgørelse:
               
                           a)
                        
                        
                           nærmere bestemmelser om forpligtelserne i den periode, hvor der deltages i nettet af primary dealere
                        
                     
                           b)
                        
                        
                           indholdet af og proceduren for den årlige revurdering
                        
                     
                           c)
                        
                        
                           nærmere bestemmelser om indberetningsforpligtelserne
                        
                     
                           d)
                        
                        
                           regler for kontrol
                        
                     
                           e)
                        
                        
                           nærmere oplysninger om regler og procedurer for suspension af medlemskab, ophævelse af denne suspension og udelukkelse fra nettet af primary dealere og
                        
                     
                           f)
                        
                        
                           bestemmelser om muligheden for at trække sig ud af nettet af primary dealere.
                        
                     
            
               3.   Alle frister skal beregnes som følger:
               
                           a)
                        
                        
                           hvis en frist er udtrykt i dage eller måneder fra en bestemt dato eller begivenhed, skal den dag eller måned, hvorpå den pågældende dato falder, eller hvor den pågældende begivenhed indtræffer, ikke medregnes som værende inden for fristen
                        
                     
                           b)
                        
                        
                           frister udtrykt i dage omfatter kun arbejdsdage. Til definitionen af arbejdsdage anvendes den luxembourgske kalender for hellig- og fridage (https://www.abbl.lu/fr/topic/bank-holidays/)
                        
                     
                           c)
                        
                        
                           en frist udtrykt i måneder udløber ved udgangen af den dag i den sidste måned, der svarer til den dag, hvorpå den dato eller hvor den begivenhed, hvorfra fristen blev beregnet, faldt eller indtraf
                        
                     
                           d)
                        
                        
                           hvis den dag, på hvilken en frist, der er udtrykt i måneder, ville udløbe, ikke forekommer i fristens sidste måned, udløber fristen med udgangen af månedens sidste dag.
                        
                     
                           e)
                        
                        
                           hvis en frist udtrykt i måneder, udløber på en helligdag eller en fridag, forlænges den til udgangen af den førstkommende arbejdsdag.
                        
                     
         
         
            Artikel 7
            Rettigheder for medlemmer af nettet af primary dealere
            Medlemmerne af nettet af primary dealere har følgende rettigheder:
            
                        a)
                     
                     
                        at betegne sig som »medlemmer af Den European Unions net af primary dealere«
                     
                  
                        b)
                     
                     
                        at deltage i og byde på enhver auktion over Unionens eller Euratoms gældsværdipapirer
                     
                  
                        c)
                     
                     
                        regelmæssigt og mindst en gang om året at modtage feedback vedrørende deres resultater, navnlig i tilknytning til deres rangordning på auktionerne og de sekundære markeder; denne feedback skal baseres på den interne evalueringsprocedure, der er omhandlet i artikel 11, idet de objektive kriterier skal meddeles de pågældende primary dealere
                     
                  
                        d)
                     
                     
                        at kunne komme i betragtning ved gældsforvaltningsoperationer, jf. dog kapitel 3, herunder følgende operationer:
                        
                                    i)
                                 
                                 
                                    private placeringer
                                 
                              
                                    ii)
                                 
                                 
                                    genkøbstransaktioner som defineret i artikel 3, nr. 9), i Europa-Parlamentets og Rådets forordning (EU) 2015/2365 (16)
                                    
                                 
                              
                                    iii)
                                 
                                 
                                    swaps som defineret i afsnit 1, punkt 10, i bilag III til Kommissionens delegerede forordning (EU) 2017/583 (17)
                                    
                                 
                              
                  
                        e)
                     
                     
                        Ret til når som helst at træde tilbage fra sit medlemskab af nettet af primary dealere ved at underrette Kommissionen herom. Tilbagetrædelsen får virkning fra den første arbejdsdag i den anden måned efter datoen for meddelelsen.
                     
                  
         KAPITEL 3
         
            LEAD OG CO-LEAD MANAGER-MANDATER TIL SYNDIKEREDE TRANSAKTIONER
         
         
            Artikel 8
            Kriterier for at komme i betragtning til lead og co-lead manager-mandater til syndikerede transaktioner
            Medlemmerne af nettet af primary dealere kan komme i betragtning som lead og co-lead managere for syndikerede transaktioner, forudsat at følgende kriterier er opfyldt:
            
                        a)
                     
                     
                        de har købt mindst 2,00 % af de mængder, som Unionen og Euratom har udbudt på auktion, på grundlag af et vægtet gennemsnit baseret på de seneste tre auktioner på løbende basis
                     
                  
                        b)
                     
                     
                        de har på grundlag af de transaktionsdata, der er indberettet i overensstemmelse med denne afgørelse, fremlagt dokumentation for, at de har en markedsandel af Unionens og Euratoms gældsværdipapirer på de sekundære markeder på mindst 2,00 %
                     
                  
                        c)
                     
                     
                        de har accepteret de generelle vilkår og betingelser til lead og co-lead manager-mandater til syndikerede transaktioner, som kan være en del af de generelle vilkår og betingelser og
                     
                  
                        d)
                     
                     
                        de har accepteret gebyroversigten.
                     
                  
         
            Artikel 9
            Gebyroversigt
            Den gebyroversigt, der er omhandlet i artikel 8, litra d), finder anvendelse på lånoptagelses- og gældsforvaltningsoperationer. I gebyroversigten fastsættes et vederlag, der er passende i forhold til de omkostninger, der påhviler de primary dealere, der kan komme i betragtning, og de risici, de løber, når de gennemfører Unionens og Euratoms låneoptagelses- og gældsforvaltningsoperationer, samtidig med at der sikres omkostningseffektivitet for Unionen, og der tages hensyn til de særlige forhold ved Unionens udstedelse af gældsbeviser, navnlig mængder og løbetider. Der skal henvises til gebyroversigten i bilaget til de generelle vilkår og betingelser for lead og co-lead manager-mandater til syndikerede transaktioner.
         
         
            Artikel 10
            Yderligere forpligtelser
            De medlemmer af nettet af primary dealere, som opfylder kriterierne for at komme i betragtning, jf. artikel 8, kan blive udvalgt til lead og co-lead manager-mandater til syndikerede transaktioner på grundlag af en vurdering af deres forpligtelse til at gennemføre en hvilken som helst af følgende aktiviteter:
            
                        a)
                     
                     
                        på bedst mulig måde at fremme likviditeten af Unionens og Euratoms gældsværdipapirer sammen med en market making-aktivitet og derved bidrage til prisdannelsen, det sekundære markeds effektivitet og en velordnet gennemførelse af handelen
                     
                  
                        b)
                     
                     
                        at yde rimelig rådgivning til og fremlægge rimelige markedsoplysninger for Kommissionen med henblik på udformningen og gennemførelsen af lånoptagelsesprogrammerne og navnlig at yde rådgivning forud for offentliggørelsen af finansieringsprogrammet og i forbindelse med forberedelsen af gældsforvaltningstransaktionerne inden for rammerne af lånoptagelsesprogrammerne
                     
                  
                        c)
                     
                     
                        at forelægge Kommissionen regelmæssige oplysninger om markedstendenser, -analyser og -undersøgelser vedrørende markederne for fastforrentede værdipapirer og navnlig stater, supranationale enheder og agenturer
                     
                  
                        d)
                     
                     
                        at fremme og udvikle placeringen af Unionens og Euratoms gældsværdipapirer inden for en forskelligartet og bred investorkreds som en del af deres forretningsstrategi.
                     
                  
         
            Artikel 11
            Valg af syndikat
            
               1.   Syndikater skal udvælges i henhold til kapitel 1, afsnit 2, punkt 11.1., litra j), i bilag I til forordning (EU, Euratom) 2018/1046 ved udbud med forhandling uden forudgående offentliggørelse af en udbudsbekendtgørelse.
            
            
               2.   Kommissionen sender anmodningerne om forslag til en undergruppe af medlemmer af nettet af primary dealere, der kan komme i betragtning, som opfylder kriterierne i artikel 8 og 10, og som ønsker at få et tilbud om deltagelse som lead og co-lead managere.
            
            
               3.   Udvælgelsen af en undergruppe af medlemmer af nettet af primary dealere, der kan komme i betragtning, og til hvem der kan sendes anmodninger om forslag, skal baseres på objektive kvalitative og kvantitative kriterier vedrørende den påviste kapacitet hos de pågældende primary dealere til at støtte statslig og supranational udstedelse på det primære og det sekundære marked, samt deres evne til at udbrede gældsværdipapirer til investorer. Disse kriterier skal også omfatte en vurdering af udførelsen af de aktiviteter, der er anført i artikel 10. Kommissionen anvender et rotationskriterium for at sikre, at alle medlemmer af nettet af primary dealere, der kan komme i betragtning, regelmæssigt opfordres til at besvare anmodninger om forslag.
            
            
               4.   De forslag, der indkommer fra de medlemmer, der kan komme betragtning, jf. stk. 2, skal evalueres på grundlag af et yderligere sæt objektive kvalitative og kvantitative kriterier og med henblik på oprettelsen af et syndikat, hvis sammensætning er den bedst mulige kombination af managere med henblik på at opnå det optimale resultat af en given transaktion.
            
            
               5.   Kriterierne for fremsendelse af anmodninger om forslag og for evalueringen af de indkomne forslag skal meddeles undergruppen af medlemmer af nettet af primary dealere sammen med anmodningen om forslag.
            
         
         KAPITEL 4
         
            ANSØGNING OM MEDLEMSKAB OG UDARBEJDELSE AF EN LISTE OVER MEDLEMMERNE AF NETTET AF PRIMARY DEALERE SAMT OVERVÅGNING
         
         
            Artikel 12
            Ansøgning om medlemskab og listen over primary dealere
            
               1.   Interesserede kreditinstitutter indgiver en ansøgning til Kommissionen om medlemskab af nettet af primary dealere ved at udfylde og indgive ansøgningsskemaet og den vedlagte tjekliste vedrørende adgangskriterierne, der findes på Kommissionens websted.
            
            
               2.   Ansøgninger om adgang til nettet af primary dealere skal indeholde dokumentation for overholdelsen af artikel 4 og 5. Med henblik herpå er de beviser og den dokumentation, der skal vedlægges, nærmere beskrevet i ansøgningsskemaet og bilagene hertil.
            
            
               3.   Hvis ansøgningsskemaet er ufuldstændigt eller indeholder ufuldstændige oplysninger eller utilstrækkelige data, kan ansøgere blive anmodet om at fremlægge de nødvendige supplerende oplysninger. Hvis de nødvendige supplerende oplysninger ikke indgives inden for en bestemt frist, skal ansøgningen afvises.
            
            
               4.   Fremlæggelse af falske, vildledende eller ukorrekte oplysninger eller dokumenter under ansøgningsproceduren skal medføre, at de pågældende ikke får adgang til nettet af primary dealere, eller det kan i givet fald føre til udelukkelse fra nettet af primary dealere, jf. denne afgørelses artikel 15.
            
            
               5.   På ansøgningsskemaet erklærer hver primary dealer, at vedkommende accepterer de generelle vilkår og betingelser og anerkender dermed at være bundet og forpligtet heraf.
            
            
               6.   Ansøgningsskemaet og de generelle vilkår og betingelser skal underskrives, og de generelle vilkår og betingelser skal også på hver side paraferes af en behørigt bemyndiget repræsentant for den primary dealer, som på grundlag af gældende lovgivning i den relevante jurisdiktion og de relevante selskabsdokumenter er bemyndiget til gyldigt at forpligte den pågældende primary dealer med henblik på opfyldelsen af forpligtelserne og udførelsen af aktiviteterne inden for rammerne af de generelle vilkår og betingelser. Med henblik herpå skal der fremlægges en udskrift fra det relevante selskabsregister, når ansøgningsskemaet indgives.
            
            
               7.   Al kommunikation, alle meddelelser og alle oplysninger vedrørende nærværende afgørelse og de generelle vilkår og betingelser skal ske til den adresse, hvor de pågældende primary dealere i deres ansøgning har valgt at blive informeret, og skal sendes til den person, der er udpeget som "koordinator".
            
         
         
            Artikel 13
            Adgang til nettet af primary dealere
            
               1.   Beslutningen om at medtage en ansøger på listen over medlemmerne af nettet af primary dealere skal træffe senest to måneder efter indgivelsen af den relevante ansøgning. Hvis en ansøger anmodes om at fremlægge yderligere oplysninger, jf. artikel 12, stk. 3, skal fristen for at træffe beslutning vedrørende ansøgeren suspenderes indtil datoen for indgivelsen af de yderligere oplysninger. Hvis en ansøger meddeler Kommissionen, at den pågældende anser ansøgningen for at være fuldstændig, skal beslutningen træffes inden to måneder. Beslutningen skal meddeles ansøgeren.
               I en beslutning om ikke at lade ansøgeren blive medlem af nettet skal begrundelsen herfor anføres.
            
            
               2.   Den opdaterede liste over medlemmerne af nettet af primary dealere skal offentliggøres en gang om året i Den Europæiske Unions Tidende.
            
            
               3.   Med henblik på den årlige revurdering opfordres primary dealere til at erklære over for Kommissionen, at de stadig opfylder alle de kriterier for medlemskab, der er fastsat i artikel 4.
            
         
         
            Artikel 14
            Overvågning
            Kommissionen kan foretage eller udpege en tredjepart til at foretage kontrol af, at medlemmerne af nettet af primary dealere overholder nærværende afgørelse. Medlemmerne af nettet af primary dealere samarbejder med og letter gennemførelsen af denne kontrol, navnlig ved at fremlægge de nødvendige oplysninger og data samt give adgang hertil.
            Hvert medlem af nettet af primary dealere skal:
            
                        a)
                     
                     
                        forelægge Kommissionen den risikogrænse, der er fastsat for handelsaktiviteten i forbindelse med Unionens og Euratoms gældsværdipapirer i overensstemmelse med de generelle vilkår og betingelser for Unionens primary dealere, jf. artikel 5, litra c)
                     
                  
                        b)
                     
                     
                        underrette Kommissionen om enhver nedgradering, der foretages af de kreditvurderingsbureauer i Unionen, der er anerkendt af Den Europæiske Værdipapir- og Markedstilsynsmyndighed
                     
                  
                        c)
                     
                     
                        øjeblikkeligt underrette Kommissionen om enhver manglende opfyldelse af et hvilket som helst af de i artikel 4 omhandlede kriterier for at komme i betragtning.
                     
                  Ved at acceptere de generelle vilkår og betingelser giver primary dealere deres samtykke til eventuelle audit og verifikationer i forbindelse med de data, der fremsendes til Kommissionen inden for rammerne af deres indberetningsforpligtelser, navnlig med hensyn til de data, der skal anvendes for at vurdere deres resultater på det sekundære marked.
         
         
            Artikel 15
            Suspension og udelukkelse fra nettet af primary dealere
            
               1.   Medlemskab af nettet af primary dealere kan suspenderes i følgende tilfælde:
               
                           a)
                        
                        
                           indledning af en sag mod en primary dealer, jf. artikel 5, litra e), nr. iii)
                        
                     
                           b)
                        
                        
                           indledning af en sag, som kan føre til ophør af medlemskabet af nettet af primary dealere, jf. artikel 4, litra c).
                        
                     Primary dealere skal ved en skrivelse forud for suspensionen opfordres til at fremsætte deres bemærkninger inden for en frist på mindst syv dage fra modtagelsen af skrivelsen. Afgørelsen om suspension skal træde i kraft på den første arbejdsdag efter datoen for underretningen af den primary dealer, der ikke opfylder kravene.
               Suspensionen kan ophæves efter anmodning fra den suspenderede primary dealer. Den pågældende primary dealer skal fremlægge tilstrækkelig dokumentation for, alt efter hvad der er relevant, enten at den sag, der er omhandlet i stk. 1, litra a), er afsluttet og ikke har ført til en sanktion af nogen som helst art over for den suspenderede dealer, eller at den procedure, der er omhandlet i stk. 1, litra b), er afsluttet og ikke har ført til ophør af medlemskabet af nettet eller den mekanisme, der er omhandlet i artikel 4, litra c). Den fremlagte dokumentation skal vurderes, og der skal træffes afgørelse inden for 15 arbejdsdage efter anmodningen.
            
            
               2.   En primary dealer skal udelukkes fra nettet af primary dealere i følgende tilfælde:
               
                           a)
                        
                        
                           en primary dealer ophører med at opfylde en af betingelserne i artikel 4
                        
                     
                           b)
                        
                        
                           udelukkelse af en primary dealer i medfør af artikel 135-142 i forordning (EU, Euratom) 2018/1046 (18).
                        
                     
            
               3.   Følgende procedure skal finde anvendelse ved udelukkelse fra nettet af primary dealere i de i stk. 2 omhandlede tilfælde:
               
                           a)
                        
                        
                           den pågældende primary dealer opfordres i en skrivelse forud for suspensionen til at fremsætte sine bemærkninger inden for en frist på mindst syv dage at regne fra modtagelsen af skrivelsen
                        
                     
                           b)
                        
                        
                           afgørelsen om udelukkelse skal meddeles den pågældende primary dealer. Afgørelsen om suspension skal træde i kraft på den første arbejdsdag efter datoen for meddelelsen heraf til den pågældende primary dealer, der ikke opfylder kravene.
                        
                     
            
               4.   En primary dealer kan udelukkes fra nettet af primary dealere i tilfælde af:
               
                           a)
                        
                        
                           manglende overholdelse af forpligtelserne i henhold til artikel 5
                        
                     
                           b)
                        
                        
                           en overtrædelse som omhandlet i artikel 30 i forordning (EU) nr. 596/2014 (19) som besluttet ved en endelig afgørelse truffet af den relevante kompetente myndighed
                        
                     
                           c)
                        
                        
                           en endelig afgørelse truffet af den kompetente myndighed som følge af en hvilken som helst sag, der er omhandlet i artikel 5, litra e), nr. v), eller vedrørende love og administrative bestemmelser om bekæmpelse af hvidvask af penge og finansiering af terrorisme
                        
                     
                           d)
                        
                        
                           manglende overholdelse af bestemmelserne i artikel 5, litra e), nr. vi) eller
                        
                     
                           e)
                        
                        
                           videregivelse af oplysninger, der er omfattet af tavshedspligt i henhold til artikel 5, litra f).
                        
                     
            
               5.   Følgende procedure skal finde anvendelse ved udelukkelse fra nettet af primary dealere i de i stk. 4 omhandlede tilfælde:
               
                           a)
                        
                        
                           Den pågældende primary dealer skal modtage en skrivelse med angivelse af årsagerne til den manglende overholdelse, hvori der fastsættes en frist for fremsættelse af bemærkninger på mindst syv dage at regne fra den pågældende primary dealers modtagelse af skrivelsen.
                        
                     
                           b)
                        
                        
                           Under hensyntagen til eventuelle fremsatte bemærkninger modtager den pågældende primary dealer en advarselsskrivelse, hvori den pågældende opfordres til at træffe relevante korrigerende foranstaltninger for at genoprette og/eller sikre overholdelsen af de relevante kriterier og/eller forpligtelser.
                        
                     
                           c)
                        
                        
                           Den pågældende primary dealer meddeler de korrigerende foranstaltninger, den pågældende har til hensigt at træffe, inden for en fastsat frist på mindst en uge fra datoen for modtagelsen af advarselsskrivelsen.
                        
                     
                           d)
                        
                        
                           Hvis der ikke er meddelt nogen oplysninger inden for fristen i litra c), skal den pågældende primary dealer modtage endnu en advarselsskrivelse, hvori den pågældende opfordres til at træffe de korrigerende foranstaltninger, der er omhandlet i litra b). Litra c) finder tilsvarende anvendelse.
                        
                     
                           e)
                        
                        
                           Den pågældende primary dealer skal fremlægge tilstrækkelig dokumentation for gennemførelsen af de korrigerende foranstaltninger inden for en fastsat frist på mindst en måned at regne fra datoen for fremsendelsen af den i litra b) omhandlede advarselsskrivelse. Hvis der ikke fremlægges nogen eller utilstrækkelig dokumentation, skal der sendes en skrivelse forud for suspensionen til den pågældende primary dealer, hvori den pågældende opfordres til at fremsætte sine bemærkninger inden for en frist på mindst syv dage at regne fra modtagelsen af skrivelsen. Under hensyntagen til eventuelle fremsatte bemærkninger kan der træffes afgørelse om at udelukke den pågældende primary dealer, som ikke opfylder kravene, fra nettet af primary dealere.
                        
                     
                           f)
                        
                        
                           I en afgørelse om udelukkelse skal begrundelsen herfor anføres.
                        
                     
                           g)
                        
                        
                           Afgørelsen om udelukkelse skal træde i kraft på den første arbejdsdag efter datoen for meddelelsen heraf til den udelukkede primary dealer.
                        
                     
            
               6.   Suspension af medlemskab i henhold til stk. 1, udelukkelse fra medlemskab i henhold til stk. 2-6 og tilbagetrædelse fra medlemskab af nettet af primary dealere i henhold til artikel 7, litra e), skal ikke påvirke den pågældende primary dealers rettigheder og forpligtelser med hensyn til de kontrakter, der er indgået inden den faktiske dato for henholdsvis udelukkelsen, suspensionen eller tilbagetrædelsen.
            
            
               7.   Suspension medfører ikke suspension af forpligtelserne i henhold til artikel 5, litra f), og artikel 14.
            
         
         KAPITEL 5
         
            OVERGANGSBESTEMMELSER
         
         
            Artikel 16
            Overgangsbestemmelse
            Efter datoen for offentliggørelse af listen, jf. artikel 13, og indtil Kommissionen har tilstrækkelige data til rådighed til at vurdere, at kriterierne i artikel 8 for at komme i betragtning er opfyldt, kan hvert medlem af nettet af primary dealere, der opfylder kriterierne i artikel 4, komme i betragtning til lead og co-lead manager-mandater.
            Denne afgørelse finder anvendelse på de af Kommissionens lånoptagelses- og gældsforvaltningsaktiviteter, der er iværksat efter datoen for den første offentliggørelse af listen, jf. artikel 13. Indtil denne dato udpeges dealere med henblik på lånoptagelses- og gældsforvaltningsaktiviteter på grundlag af de interne operationelle rammer, der er fastsat i forbindelse med eksisterende lånoptagelsesprogrammer.
         
         
            Artikel 17
            Afsluttende bestemmelse
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 14. april 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 193 af 30.7.2018, s. 1.
         
            (2)  Rådets afgørelse (EU, Euratom) 2020/2053 af 14. december 2020 om ordningen for Den Europæiske Unions egne indtægter og om ophævelse af afgørelse 2014/335/EU, Euratom (EUT L 424 af 15.12.2020, s. 1).
         
            (3)  Rådets forordning (EU) 2020/2094 af 14. december 2020 om oprettelse af et EU-genopretningsinstrument til støtte for genopretningen efter covid-19-krisen (EUT L 433 I af 22.12.2020, s. 23).
         
            (4)  Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten (EUT L 57 af 18.2.2021, s. 17).
         
            (5)  Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme (EUT L 118 af 12.5.2010, s. 1).
         
            (6)  Rådets forordning (EF) nr. 332/2002 af 18. februar 2002 om indførelse af en mekanisme for mellemfristet betalingsbalancestøtte til medlemsstaterne (EFT L 53 af 23.2.2002, s. 1).
         
            (7)  Rådets forordning (EF, Euratom) nr. 480/2009 af 25. maj 2009 om oprettelse af en garantifond for aktioner i forhold til tredjeland (EUT L 145 af 10.6.2009, s. 10).
         
            (8)  Europa-Parlamentets og Rådets afgørelse (EU) 2020/701 af 25. maj 2020 om makrofinansiel bistand til udvidelses- og naboskabspartnerlande i forbindelse med covid-19-pandemien (EUT L 165 af 27.5.2020, s. 31).
         
            (9)  Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet (EUT L 159 af 20.5.2020, s. 1).
         
            (10)  Rådets afgørelse 77/270/Euratom af 29. marts 1977 om bemyndigelse for Kommissionen til at optage Euratom-lån med henblik på et bidrag til finansieringen af atomkraftværker (EFT L 88 af 6.4.1977, s. 9).
         
            (11)  Se navnlig Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).
         
            (12)  Se navnlig Den Europæiske Centralbanks forordning (EU) nr. 468/2014 af 16. april 2014 om fastlæggelse af en ramme for samarbejde inden for Den Fælles Tilsynsmekanisme mellem Den Europæiske Centralbank og de kompetente nationale myndigheder og med de udpegede nationale myndigheder (SSM-rammeforordningen) (EUT L 141 af 14.5.2014, s. 1) og Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (EUT L 287 af 29.10.2013, s. 63).
         
            (13)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).
         
            (14)  Europa-Parlamentets og Rådets direktiv 2002/87/EF af 16. december 2002 om supplerende tilsyn med kreditinstitutter, forsikringsselskaber og investeringsselskaber i et finansielt konglomerat og om ændring af Rådets direktiv 73/239/EØF, 79/267/EØF, 92/49/EØF, 92/96/EØF, 93/6/EØF og 93/22/EØF samt Europa-Parlamentets og Rådets direktiv 98/78/EF og 2000/12/EF (EUT L 35 af 11.2.2003, s. 1).
         
            (15)  Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).
         
            (16)  Europa-Parlamentets og Rådets forordning (EU) 2015/2365 af 25. november 2015 om gennemsigtighed af værdipapirfinansieringstransaktioner og vedrørende genanvendelse samt om ændring af forordning (EU) nr. 648/2012 (EUT L 337 af 23.12.2015, s. 1).
         
            (17)  Kommissionens delegerede forordning (EU) 2017/583 af 14. juli 2016 om supplerende regler til Europa-Parlamentets og Rådets forordning (EU) nr. 600/2014 om markeder for finansielle instrumenter for så vidt angår reguleringsmæssige tekniske standarder for gennemsigtighedskrav for markedspladser og investeringsselskaber med hensyn til obligationer, strukturerede finansielle produkter, emissionskvoter og derivater (EUT L 87 af 31.3.2017, s. 229).
         
            (18)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012, (EUT L 193 af 30.7.2018, s. 1).
         
            (19)  Europa-Parlamentets og Rådets forordning (EU) nr. 596/2014 af 16. april 2014 om markedsmisbrug (forordningen om markedsmisbrug) og om ophævelse af Europa-Parlamentets og Rådets direktiv 2003/6/EF og Kommissionens direktiv 2003/124/EF, 2003/125/EF og 2004/72/EF (EUT L 173 af 12.6.2014, s. 1).
      
      
         
            BILAG
            1.   Opfyldelse af forpligtelsen til at købe et vægtet minimumsgennemsnit på 0,05 % af de mængder, unionen og/eller euratom udbyder på auktion på halvårlig basis.
            
            
                        a)
                     
                     
                        Auktionerne gennemføres via et auktionssystem, der forvaltes af en auktionsholder, som Kommissionen har valgt (»auktionsholder«).
                     
                  
                        b)
                     
                     
                        Deltagelse i auktionerne og køb af gældsværdipapirer udbudt på auktion skal ske i overensstemmelse med de auktionsregler, der er fastsat af auktionsholderen og godkendt af Kommissionen. Primary dealere skal tilslutte sig auktionsreglerne og overholde dem.
                     
                  
                        c)
                     
                     
                        Alle primary dealere bør forstå, at de handler og deltager i auktionerne på egen risiko, og at Kommissionen ikke på nogen måde er ansvarlig for en deltagers beslutninger i forbindelse med auktioner og navnlig for direkte eller indirekte tab i forbindelse med transaktioner, som disse deltagere indgår.
                     
                  
                        d)
                     
                     
                        Primary dealere skal træffe alle nødvendige foranstaltninger for at sikre, at de kan deltage i auktionen, navnlig indgå kontrakter med auktionsholderen, tage de skridt og opfylde de formaliteter, der er nødvendige for at deltage i auktionerne, og råde over den tekniske infrastruktur, der er nødvendig for at deltage.
                     
                  
                        e)
                     
                     
                        Kommissionen afholder ingen omkostninger for og påtager sig intet ansvar over for en primary dealer i forbindelse med kontrakterne mellem auktionsholderen og en primary dealer eller i forbindelse med den tekniske infrastruktur til brug ved auktionen.
                     
                  
                        f)
                     
                     
                        Primary dealere kan kun fritages for at opfylde deres forpligtelse i henhold til artikel 5, litra a), i tilfælde af force majeure, hvilket navnlig ikke omfatter tilfælde af funktionsfejl eller tekniske problemer i forbindelse med infrastrukturen.
                     
                  
                        g)
                     
                     
                        Beregningerne af den mængde, primary dealere har købt i løbet af den pågældende seksmånedersperiode, vægtes efter følgende tabel:
                        
                  
                        h)
                     
                     
                        Denne beregning anvendes for seksmånedersperioder, der går fra januar til juni og fra juli til december, undtagen for den første periode, som løber fra datoen for den første auktion indtil udgangen af den efterfølgende seksmånedersperiode.
                     
                  2.   Indberetningsforpligtelser
            
            
                        a)
                     
                     
                        Primary dealere skal på anmodning fremlægge oplysninger om den risikogrænse, som de hver især har sat med henblik på egen positionsforvaltning for handelen med Unionens og Euratoms gældsværdipapirer, samt om, i hvilket omfang risikogrænsen anvendes. De oplysninger, der skal forelægges, skal angives i anmodningen.
                     
                  
                        b)
                     
                     
                        Primary dealere skal straks underrette Kommissionen, hvis de bliver genstand for opgraderinger eller nedgraderinger foretaget af et af de eksterne kreditvurderingsbureauer, som ESMA har godkendt, jf. artikel 18, stk. 3, i forordning (EF) nr. 1060/2009 (1).
                     
                  
                        c)
                     
                     
                        Primary dealere skal straks underrette Kommissionen om manglende overholdelse af ethvert af de kriterier for at komme i betragtning, der er fastsat i artikel 4.
                     
                  
                        d)
                     
                     
                        Primary dealere skal meddele Kommissionen alle ændringer i de kontaktoplysninger, de har oplyst via ansøgningsskemaet, ved brug af den skabelon, der er vedlagt ansøgningsskemaet, inden to uger fra den dato, hvorfra ændringen trådte i kraft.
                     
                  
                        e)
                     
                     
                        Primary dealere skal på anmodning forelægge Kommissionen alle de oplysninger, der er relevante for udførelsen af deres aktiviteter som primary dealere, navnlig om deres aktiviteter på det primære eller det sekundære marked vedrørende Unionens og Euratoms gældsværdipapirer.
                     
                  
               (1)  Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (EUT L 302 af 17.11.2009, s. 1). Listen findes på:https://www.esma.europa.eu/supervision/credit-rating-agencies/risk